לן בלווטניק

סר לאוניד "לן" ולנטינוביץ בלווטניק (באוקראינית: Леонід Валентинович Блаватнік, ברוסית: Леонид Валентинович Блаватник, באנגלית: Sir Leonard Valentinovich "Len" Blavatnik; נולד ב-14 ביוני 1957 בעיר אודסה) הוא איש עסקים, אוליגרך ופילנתרופ אמריקאי-בריטי יהודי, יליד אוקראינה הסובייטית. נמנה עם האוליגרכים הסובייטים שעשו את הונם עם התפרקות ברית המועצות. במרץ 2022 העריך המגזין האמריקאי "פורבס" את הונו האישי בכ-35.4 מיליארד דולר. לפי הערכות העיתון הבריטי ה"סאנדיי טיימס", בלווטניק במהלך שנת 2021 הפך למיליארדר העשיר ביותר בממלכה המאוחדת. קיבל את תואר הכבוד התחילתי שניתן לבריטים מצטיינים Knight Bachelor בגין תרומותיו הפילנתרופיות הרבות לגלריית טייט ולמוזיאון ויקטוריה ואלברט שבלונדון. השקעותיו בישראל כוללות את ערוץ הטלוויזיה המסחרי הישראלי רשת 13, והוא בעל השליטה בכלל תעשיות – שהיא בעלת חברת המלט נשר. הוא נדבן בולט גם בישראל. בלווטניק נולד בעיר אודסה שבאוקראינה, כשזו הייתה חלק מברית המועצות. לאחר סיום לימודי בית הספר התיכון, התקבל ללימודים במכון להנדסת תחבורה במוסקבה. בלווטניק ומשפחתו קיבלו אישור יציאה מברית המועצות ב-1978, והיגרו לארצות הברית. סיים לימודי מחשבים לתואר שני באוניברסיטת קולומביה שבניו יורק, והתחיל לעבוד בחברת בתי הכלבו האמריקאית מייסיס. מאוחר יותר קיבל תפקיד ניהולי זוטר, ועל כן החליט להתמקד בניהול, והחל ללמוד מנהל עסקים באוניברסיטת הרווארד שבבוסטון. פרק זה טעון עדכון. אנא תרמו לוויקיפדיה ועזרו לעדכן אותו. ייתכן שתמצאו פירוט בדף השיחה. לאחר סיום לימודיו עבד במשרד רואי החשבון "ארתור אנדרסן" כיועץ, ולאחר מכן בחברת ההשקעות "אטלנטיק פרטנרס". ב-1986 הקים חברה בשם "תעשיות אקסס" דרכה השקיע בארצות הברית, באירופה ובאמריקה הדרומית. באותה שנה נישא לאמילי. כאשר החלה ההפרטה הגדולה בעקבות התפרקות ברית המועצות, חיפש חברו בעל הקשרים, ויקטור וקסלברג, שותף שיוכל לממן רכישת נכסים ופנה אל בלווטניק בהצעת שותפות בחברת ההשקעות "רנובה" שהקים. בלווטניק ווקסלברג רכשו את חברת "צ'מינסקי נפט" ואת "סואל אלומיניום". כעבור מספר שנים אוחדו שתי החברות, צ'מינסקי אוחדה עם "טיומן אויל" שבבעלות מיכאיל פרידמן וסואל אוחדה עם רוסאל של אולג דריפסקה. כאשר חיפשה בריטיש פטרוליום דריסת רגל בשוק הנפט והדלק ברוסיה, בחרה בחברה שבבעלות בלווטניק, וקסלברג ופרידמן והקימה איתם את חברת TNK-BP. בחלק מהכספים שקיבל רכש חברות מערביות, נדל"ן כולל בתי מלון והשקיע בתקשורת. בשנת 2005 רכש ברכישה ממונפת את חברת הפטרוכימיה "בזל פוליולפינס" ובאמצעותה את חברת הפרוכימיה "ליונדל". הוא איחד את שתי החברות לחברה בשם "תעשיות ליונדל בזל", חברה הנחשבת מבחינת נפח הפעילות כשלישית בעולם בתחום הכימיקלים. בשנת 2007 ייסד את פרס בלווטניק למדענים צעירים. ב-2008 רכש בלווטניק 20% ממניות חברת RGE הישראלית של אביב גלעדי. ב-2011 רכש את חברת התקליטים וורנר מיוזיק גרופ האמריקאנית, תמורת כ-3.3 מיליארד דולר מאדגר ברונפמן הבן. ב-2012 רכש את השליטה בחברת כלל תעשיות הישראלית. ב-2016 רכשה RGE את השליטה בערוץ 10 (לימים ערוץ רשת 13) הישראלי. לימים העיד כי קנה את הערוץ לבקשתו של בנימין נתניהו. נתניהו גם סיפר כי ביקש מבלווטניק לקנות את הערוץ. ב-2017 נחקר בלווטניק בלונדון בקשר לתיק 1000. לפי עדותו של בלווטניק, רכישת ערוץ 10 נעשתה לבקשת ראש ממשלת ישראל בנימין נתניהו, שהועברה באמצעות ארי הרו. על פי החשד, קבלת ההצעה של בלווטניק, שהציע מחיר כפול מזה של אילן שילוח, אפשרה העברת סכומי כסף לבעלי המניות וזה היה אחד התגמולים לארנון מילצ'ן. הדבר לא הוכח מעולם והמשטרה לא המליצה להגיש כתב אישום בגין האירוע הנטען, ולכן כתב האישום בפרשת 1000 אינו מזכיר חשד זה. ב- 2018 בלטווניק זכה במכרז לרכישת התיאטרון המלכותי תיאטרון היימרקט, השוכן ברחוב הלונדוני היימרקט בווסט אנד של לונדון, ברובע הסיטי של וסטמינסטר. סכום הרכישה היה, לפי דיווחים, כ-40 מיליון ליש"ט. ב-2023 בעקבות אירועי מלחמת חרבות ברזל ואירועי האנטישמיות ההולכים וגוברים בקמפוסים בארצות הברית – ובפרט באוניברסיטת הרווארד (בה היה סטודנט בצעירותו), כולל עדותה הבעייתית של נשיאת האוניברסיטה קלודין גיי בקונגרס האמריקאי – הפסיק בלווטניק את תרומתו לאוניברסיטת הרווארד. זאת לאחר שהעמותה המשפחתית של המיליארדר תרמה להרווארד סכום מצטבר של כ-270 מיליון דולר, במהלך השנים. בדצמבר 2023 הטיל נשיא אוקראינה וולודימיר זלנסקי סנקציות אישיות על בלווטניק. תרומותיו בישראל כוללות תרומה לאוניברסיטת תל אביב שהביאה לקריאת בית הספר למדעי המחשב על שמו. קרן בלווטניק מעניקה מלגות בבית הספר למדעי המחשב. פרס בלווטניק למדענים צעירים ניתן גם לחוקרים בישראל. בלווטניק הוא חבר קרוב של בנימין נתניהו, ותרם להגנה המשפטית במשפטו של דונלד טראמפ. בלווטניק הוא גם חבר ותיק ושותף עסקי של האוליגרך הרוסי יליד אוקראינה ויקטור וקסלברג – אחד האנשים העשירים ביותר ברוסיה, מקורב לנשיא רוסיה ולדימיר פוטין, ונתון לסנקציות בינלאומיות בשל תמיכתו במשטרים טוטליטריים ובעבירות פליליות. מאז 1986 נשוי לאמילי (לבית אפלסון), ואב לארבעה. משפחתו מתגוררת בבריטניה. מדיה וקבצים בנושא לן בלווטניק בוויקישיתוף אתר האינטרנט הרשמי של לן בלווטניק (באנגלית) גלי וינרב וקים לב, ‏מיהו המיליארדר לן בלווטניק שנכנס למשא-ומתן לרכישת "מעריב" מעופר נמרודי?, באתר גלובס, 30 ביולי 2008 רונית דומקה, האימפריה של לן בלווטניק: מסחורות וכימיקלים ועד למל גיבסון ומטאליקה, באתר TheMarker‏, 20 במאי 2012 לי-אור אברבך, אהרון רוזן, טלי ציפורי ורועי גולדנברג, ‏נא להכיר: אלה בעלי השליטה החדשים בערוץ 10, באתר גלובס, 5 ביוני 2015 שוקי שדה, המיליארדר שעשוי להיות האיש הכי חשוב במשק הישראלי, באתר TheMarker‏, 5 ביוני 2015 שלומית לן, ‏למיליארדר נגמרה הסבלנות? בלווטניק מחשב מסלול מחדש, באתר גלובס, 25 באוגוסט 2018 לן בלווטניק, במסד הנתונים הקולנועיים IMDb (באנגלית) לן בלווטניק, במסד הנתונים הקולנועיים KinoPoisk (ברוסית) לאונרד בלווטניק, באתר פורבס (באנגלית) Len Blavatnik, באתר פורבס סוכנויות הידיעות, הבעלים של ערוץ 13 וכלל תעשיות הוא עכשיו האיש העשיר בבריטניה, באתר TheMarker‏, 21 במאי 2021 אופיר דור, סופית: RGE רכשה את ערוץ 10 - יעמוד בתנאים לקבלת רישיון, באתר כלכליסט, 2 ביוני 2015 מלמוד: נתניהו לא רצה לפגוע בערוץ 10, הוא רצה לסגור אותו אורן פרסיקו באתר העין השביעית, 31.01.2024 שוקי טאוסיג, סימני עשן, באתר העין השביעית, 14 ביולי 2020 משה נוסבאום, ‏"החשד לקבלת שוחד מצד רה"מ מתחזק", באתר ‏מאקו‏, 18 בספטמבר 2017 Billionaire Blavatnik leads race to buy prized West End theatre, Sky News (באנגלית) הלחץ גובר: גם לן בלווטניק מפסיק את תרומתו להרווארד, באתר כלכליסט, 21 בדצמבר 2023 Ukrainian president sanctions 134 companies, 51 individuals as war continues, www.aa.com.tr Haaretz and News Agencies, Kremlin-linked Billionaire, Netanyahu Friend Donated to Trump's Private Legal Fund, Haaretz, ‏Sep 25, 2017 Yenikeyeff, Shamil, BP, Russian billionaires, and the Kremlin: a Power Triangle that never was, Oxford Energy Comment, 2011 GOP campaigns took $7.35 million from oligarch linked to Russia, Dallas News, ‏2017-08-03 (באנגלית) המשפחה של לאונרד בלווטניק (באנגלית)